**Tárgy: Csemői Nefelejcs Óvoda és Mini Bölcsőde óvodai csoportlétszám-túllépés fenntartói engedélyezése**

**ELŐTERJESZTÉS**

**Csemő Község Képviselő-testületének**

**2019. október 08-án tartandó ülésére**

**Tisztelt Képviselő-testület!**

A Csemői Nefelejcs Óvoda intézményvezetője a 2019/2020-as nevelési év során történt beiratkozási igény miatt fenntartói intézkedést kezdeményezett csoportlétszám túllépés engedélyezése ügyében.

A csoport - és osztálylétszám túllépésével kapcsolatos szabályokat a nemzeti köznevelésről szóló 2011. évi CXC. törvény (a továbbiakban: Nkt.) 25. § (7) bekezdése és az Nkt. 4. számú melléklete határozza meg. Az óvodai csoportra, iskolai osztályra, kollégiumi csoportra megállapított maximális létszám a nevelési év, illetőleg a tanítási év indításánál a fenntartó engedélyével legfeljebb húsz-százalékkal átléphető, továbbá függetlenül az indított osztályok, csoportok számától, akkor is, ha a nevelési év, tanítási év során az új gyermek, tanuló átvétele, felvétele miatt indokolt. [Nkt. 25. § (7) bekezdés]

A szülő gyermeke óvodai felvételét, átvételét bármikor kérheti, a gyermekek felvétele folyamatos. [Nkt. 49. § (1) bekezdés] A tényleges gyermeklétszám szeptember hónap közepére válik ismertté, erre tekintettel csak ezt követően van mód a benyújtott csoportlétszám - túllépési engedély kérelmek elbírálására.

Az Nkt 4. számú mellékletében meghatározottak alapján az óvodai csoportok minimális létszáma 13 fő, maximális létszáma 25 fő, átlag létszáma 20 fő lehet.

A fentiek figyelembevételével a fenntartó által engedélyezhető létszámhatárok:

|  |  |  |  |  |
| --- | --- | --- | --- | --- |
|  | Minimális létszám | Maximális létszám | Átlag létszám | További +20% (120%) |
| Óvoda | 13 | 25 | 20 | 30 |

A Csemői Nefelejcs Óvoda **hét csoporttal, 175 fővel**, kezdte meg a **2019/2020-as nevelési évet**. A nevelési év kezdetét követően, már szeptember hónapban volt olyan gyermek, aki kérte felvételét az óvodába, és az előzetes jelzések alapján még további gyermekek jelentkezésére lehet számítani.

A 3-6 éves korosztály népességnyilvántartási és beóvodáztatási adatai alapján tömeges jelentkezésekre már nem kell számítani. Amennyiben a képviselő-testület engedélyezi minden óvodai csoport esetében a csoportlétszámok túllépését, ez csoportonként egy-két plussz gyermeket jelentene évközben. Az ilyen mértékú létszámtúllépés oktatásszervezési szempontból a gyermekek biztonságos, megszokott színvonalú ellátását nem veszélyezteti.

**A fentiekre tekintettel az alábbi tartalmú önkormányzati határozat javaslom elfogadásra:**

**…/2019. (10. 08.) határozat**

**Csemő Község Önkormányzatának Képviselő-testülete a nemzeti köznevelésről szóló 2011. évi CXC. törvény 25. § (7) bekezdése alapján – a 2019/2020. nevelési évben a maximális csoportlétszám 20 százalékkal történő túllépését a Csemői Nefelejcs Óvoda összes csoportjában engedélyezi.**

Határidő: azonnal

Felelős: Dr. Lakos Roland polgármester

Csemő, 2019. október 03.

Dr. Lakos Roland

polgármester